Na temelju članka 54. Statuta Sveučilišta u Zadru (pročišćeni tekst, veljača 2012. godine), Senat Sveučilišta u Zadru na svojoj 13. redovitoj sjednici u akademskoj godini 2011./2012., održanoj dana 25. rujna 2012. godine, donio je

**PRAVILNIK O DEMONSTRATURAMA**

I. OPĆE ODREDBE

Članak 1.

Ovim pravilnikom uređuju se imenovanje, prava i obveze te novčane nagrade studentima demonstratorima (dalje: demonstratori) Sveučilišta u Zadru (dalje: Sveučilište).

Članak 2.

Pojmovi rodnog značenja koji se koriste u Pravilniku, bez obzira na to koriste li se u muškom ili ženskom rodu, odnose se na jednak način na muški i ženski rod.

II. IMENOVANJE DEMONSTRATORA

Članak 3.

Demonstrator je student određenog studijskog programa sveučilišnog odjela koji dobrovoljno prihvaća pomagati nastavnicima i njihovim suradnicima tijekom pripreme i izvođenja nastave te u drugim poslovima vezanima za nastavni proces.

Članak 4.

Odluku o imenovanju demonstratora donosi stručno vijeće odjela na prijedlog nositelja kolegija. Prijedlog nositelja kolegija za imenovanje demonstratora treba sadržavati:

- podatak o broju studenata koji slušaju kolegij

- opis zaduženja koja će demonstrator obavljati

- kratak životopis kandidata s ovjerenim prijepisom ocjena.

Imenovanje se provodi na početku semestra u kojem se kolegij izvodi i traje taj semestar.

Iznimno, angažman demonstratora može trajati dva semestra ako se radi o dvosemestralnom kolegiju.

Nositelj kolegija odgovoran je za rad demonstratora.

Članak 5.

Za demonstratora na određenom kolegiju može se imenovati redoviti student Sveučilišta:

- koji redovito polaže ispite te ima ponderirani prosjek ocjena najmanje 4,0 ili je među 10% najuspješnijih studenata u svojoj generaciji na studiju

- pokazuje posebno zanimanje za taj kolegij

- koji je položio ispit iz navedenog kolegija najmanje s ocjenom vrlo dobar (4).

Članak 6.

Demonstratura se u pravilu odobrava za obvezne kolegije. Iznimno se može odobriti i za izborne kolegije temeljem pisanog obrazloženja nositelja kolegija o obvezama demonstratora na tom kolegiju.

Članak 7.

Demonstratorima se izdaje rješenje o imenovanju s naznakom naziva kolegija i razdoblja na koje je imenovan.

III. PRAVA I OBVEZE DEMONSTRATORA

Članak 8.

Rad demonstratora traje tijekom održavanja nastave, odnosno tijekom semestra u kojem se kolegij izvodi, u skladu s kalendarom nastave i rasporedom predavanja.

Nositelj kolegija određuje mjesto rada, opseg, sadržaj i raspored obveza te zadaća demonstratora.

Članak 9.

Opterećenje demonstratora pri obavljanju njegovih obveza iz članka 8. ne smije biti veće od 10 sati tjedno.

Članak 10.

Demonstrator koji svoj rad ne obavlja sukladno preuzetim obvezama iz članka 8. bit će razriješen prije isteka vremena na koje je imenovan. Odluku o prestanku demonstrature donosi stručno vijeće odjela na temelju prijedloga nositelja kolegija ili pročelnika odjela.

IV. NOVČANE NAGRADE DEMONSTRATORIMA

Članak 11.

Za svoj rad demonstrator ima pravo na novčanu naknadu koja se isplaćuje iz sredstava odjela.

Novčana naknada demonstratoru se isplaćuje semestralno, po obavljenom poslu, na temelju pismenog izvješća nositelja kolegija o broju sati i vrsti obveza koje je demonstrator izvršio. Pismeno izvješće nositelja kolegija ovjerava pročelnik odjela.

Visinu novčane naknade određuje stručno vijeće odjela za svaku akademsku godinu.

Isplata novčane naknade obavlja se preko Centra za studentski standard Sveučilišta.

V. PRIJELAZNE I ZAVRŠNE ODREDBE

Članak 12.

Ovaj pravilnik stupa na snagu danom donošenja, a primjenjuje se od akademske godine 2012./2013.

KLASA: 012-10/12-02/33

URBROJ: 2198-1-79-06/12-01

 **Glavna tajnica: Rektor:**

**Antonella Lovrić, dipl. iur. Prof. dr. sc. Ante Uglešić**